बाइडेन बोले- तानाशाह ने एटमी हमला किया तो ये नॉर्थ कोरिया में उसकी सत्ता का अंत होगा
US South Korea Nuclear Weapons Deal Vs North Korea Dictatorship. अमेरिका के राष्ट्रपति जो बाइडेन ने बुधवार को कहा कि अगर नॉर्थ कोरिया ने परमाणु हमला किया तो ये वहां की सत्ता के अंत का कारण बनेगा। दरअसल, साउथ कोरिया के राष्ट्रपति यून सुक येओल स्टेट विजिट के लिए अमेरिका पहुंचे।
अमेरिका के राष्ट्रपति जो बाइडेन ने बुधवार को कहा कि अगर नॉर्थ कोरिया ने परमाणु हमला किया तो ये वहां की सत्ता के अंत का कारण बनेगा। दरअसल, साउथ कोरिया के राष्ट्रपति यून सुक येओल स्टेट विजिट के लिए अमेरिका पहुंचे थे। यहां उन्होंने राष्ट्रपति बाइडेन से मुलाकात की। इस मौके पर बाइडेन ने कहा कि नॉर्थ कोरिया के खिलाफ किसी भी संघर्ष में परमाणु हथियारों के इस्तेमाल से जुड़ी प्लानिंग में साउथ कोरिया को शामिल किया जाएगा।
इस दौरान अमेरिका और साउथ कोरिया ने न्यूक्लियर हथियारों से जुड़े एक अहम समझौते पर हस्ताक्षर भी किए। इसके तहत अमेरिका अपनी न्यूक्लियर बैलिस्टिक मिसाइल सबमरीन साउथ कोरिया भेजेगा। हालांकि, अमेरिका के कोई भी परमाणु हथियार सियोल में तैनात नहीं किए जाएंगे। दूसरी तरफ, समझौते के तहत साउथ कोरिया खुद के परमाणु हथियार नहीं बनाएगा।
अमेरिका-साउथ कोरिया के बीच वॉशिंगटन डेक्लेरेशन समझौता
बुधवार को बाइडेन ने साउथ कोरिया के राष्ट्रपति यून सुक यिओल के लिए स्टेट डिनर होस्ट किया। अमेरिका-साउथ कोरिया के बीच हुए समझौते को वॉशिंगटन डेक्लेरेशन नाम दिया गया है। इस पर हस्ताक्षर के बाद बाइडेन और यून ने रोज गार्डन में एक प्रेस कॉन्फ्रेंस को संबोधित किया।
बाइडेन ने कहा- ये समझौता नॉर्थ कोरिया के आक्रामक रवैये के खिलाफ अहम कदम है। हम नॉर्थ कोरिया से आने वाले हर खतरे के खिलाफ अपने सहयोगियों के साथ मिलकर जवाब देंगे। नए समझौते के तहत अमेरिका और साउथ कोरिया मिलकर एक न्यूक्लियर कंसल्टिव ग्रुप बनाएंगे। इसके जरिए नॉर्थ कोरिया के खिलाफ मिलिट्री एक्शन या परमाणु हथियार इस्तेमाल करने से पहले चर्चा की जाएगी।
हालांकि, समझौते में इस बात का जिक्र नहीं है कि अगर नॉर्थ कोरिया हमला करता है तो साउथ कोरिया की रक्षा के लिए अमेरिका परमाणु हथियार जरूर लॉन्च करेगा। न्यूक्लियर वेपन के इस्तेमाल से जुड़ा आखिरी फैसला अमेरिका के राष्ट्रपति का ही होगा।
परमाणु हथियार नहीं बनाएगा साउथ कोरिया
इसके बदले में अमेरिका ने समझौते के जरिए शर्त रखी है कि साउथ कोरिया अपने परमाणु हथियार नहीं बनाएगा। वो एक गैर-परमाणु राज्य और परमाणु हथियारों के अप्रसार का समर्थक ही रहेगा। अमेरिका का मानना है कि साउथ कोरिया का गैर-परमाणु देश रहना जरूरी है। अगर ऐसा नहीं होगा तो दूसरे देश भी उसके नक्शेकदम पर चलते हुए अपने परमाणु हथियार बनाने में जुट जाएंगे।
नॉर्थ कोरिया को परमाणु हथियार छोड़ने के लिए मना रहा अमेरिका
अमेरिका पहले ही एक ट्रीटी के तहत साउथ कोरिया की रक्षा करने के लिए प्रतिबद्ध है। US की तरफ से कई बार कहा जा चुका है कि वो जरूरत पड़ने पर न्यूक्लियर हथियार के इस्तेमाल से पीछे नहीं हटेगा। यून सुक यिओल के साथ मुलाकात के बाद बाइडेन ने दोबारा कहा- अमेरिका नॉर्थ कोरिया को फिर से समझौते के लिए तैयार करने की कोशिश कर रहा है। हमें उम्मीद है कि किम जोंग अपने परमाणु हथियार छोड़ देगा। हालांकि, पिछले साल तानाशाह ने घोषणा की थी कि वो परमाणु हथियार बनाना जारी रखेंगा।
लगातार मिलिट्री ड्रिल्स कर रहे अमेरिका-साउथ कोरिया
नॉर्थ कोरिया की तरफ से आ रहे परमाणु धमकियों के बीच अमेरिका और साउथ कोरिया लगातार मिलिट्री ड्रिल्स कर रहे हैं। पिछले हफ्ते उन्होंने 12 दिन की एरियल एक्सरसाइज लॉन्च की थी। इसमें 110 वॉरप्लेन शामिल हुए थे। पिछले एक महीने से जारी मिलिट्री ड्रिल को 5 साल की सबसे बड़ी ड्रिल बताया गया था। इस ड्रिल को 'फ्रीडम शील्ड' नाम दिया गया था। दोनों देशों ने साल 2018 में नॉर्थ कोरिया से शांति वार्ता शुरू करने के दौरान इस तरह की ड्रिल्स को बंद कर दिया था।
परमाणु हथियार छोटे फिर भी अमेरिका तक पहुंचने में सक्षम
नॉर्थ कोरिया की तरफ से लगातार मिसाइल टेस्टिंग और बयानबाजी को देखते हुए अमेरिका और साउथ कोरिया में परमाणु खतरे को लेकर चिंता बढ़ गई है। नॉर्थ कोरिया ने लगातार ऐसे टैक्टिकल न्यूक्लियर वेपन बनाने का दावा किया है जो साउथ कोरिया पर हमला करने में सक्षम हैं। साथ ही तानाशाह किम ने ये भी कहा था कि उसने ऐसे लंबी दूरी के हथियार भी बनाए हैं जो जरूरत पड़ने पर अमेरिका तक पहुंच सकें।
नॉर्थ कोरिया ने सॉलिड फ्यूल वाली इंटर कॉन्टिनेंटल मिसाइल बनाई
नॉर्थ कोरिया ने हाल ही में पहली सॉलिड फ्यूल वाली इंटर कॉन्टिनेंटल मिसाइल के सफल परीक्षण किया था। नॉर्थ कोरिया ने अपनी अब तक की सबसे पावर फुल मिसाइल को हवासोंग-18 नाम दिया है। टेस्टिंग के दौरान इसने 1000 किलोमीटर तक की उड़ान भरी। मिसाइल में लिक्विड यानी तरल ईंधन की बजाय सॉलिड फ्यूल का इस्तेमाल किया गया था। अलजजीरा की रिपोर्ट के मुताबिक सॉलिड फ्यूल पर चलने वाली मिसाइलें ज्यादा सुरक्षित होती हैं। इन्हें तेजी से तैनात किया जा सकता है।
नॉर्थ कोरिया ने दिखाए थे परमाणु हथियार
इससे पहले नॉर्थ कोरिया ने कई इंटरकॉन्टिनेंटल बैलिस्टिक मिसाइल (ICBM) सहित दूसरी मिसाइलों की टेस्टिंग की थी। देश ने पहली बार अपने परमाणु हथियार दुनिया के सामने पेश किए थे। इस दौरान नॉर्थ कोरिया ने और भी खतरनाक परमाणु हथियार बनाने की बात कही थी।
न्यूक्लियर एक्सपर्ट्स का मानना है कि नॉर्थ कोरिया के हथियार बेशक छोटे हैं फिर भी इन्हें इंटर कॉन्टिनेंटल बैलिस्टिक मिसाइलों पर लगाकर अमेरिका और साउथ कोरिया में तबाही मचाई जा सकती है। सिओल नेशनल यूनिवर्सिटी के प्रोफेसर क्यून सू के मुताबिक मंगलवार को पहली बार ऑफिशियली दिखाए गए नॉर्थ कोरिया के परमाणु हथियार 2016 के मुकाबले बड़े हैं। इससे परमाणु हथियार बनाने में उनकी तरक्की साफ दिख रही है।
प्रतिबंध के बावजूद मिसाइल टेस्टिंग कर रहा नॉर्थ कोरिया
संयुक्त राष्ट्र यानी UN ने नॉर्थ कोरिया पर परमाणु और बैलिस्टिक हत्यारों की टेस्टिंग को लेकर प्रतिबंध लगाए हैं। आसान शब्दों में कहें तो नॉर्थ कोरिया परमाणु और बैलिस्टिक मिसाइलों का परीक्षण नहीं कर सकता है। इसके बावजूद लगातार मिसाइल टेस्ट किए जा रहे हैं।
